Document ID: 32013R1221

REGOLAMENT TA’ IMPLIMENTAZZJONI TAL-KUMMISSJONI (UE) Nru 1221/2013
tad-29 ta’ Novembru 2013
li jemenda r-Regolament ta’ Implimentazzjoni tal-Kummissjoni (UE) Nru 476/2013 li jiffissal-limitu kwantitattiv għall-esportazzjonijiet taz-zokkor barra mill-kwota sa tmiem is-sena tas-suq 2013/2014 u li jirrevoka r-Regolament ta’ Implimentazzjoni (UE) Nru 968/2013
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b’mod partikolari l-punt (d) tal-ewwel paragrafu tal-Artikolu 61 flimkien mal-Artikolu 4 tiegħu,
Wara li kkunsidrat ir-Regolament tal-Kummissjoni (KE) Nru 951/2006 tat-30 ta’ Ġunju 2006 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 318/2006 dwar il-kummerċ ma’ pajjiżi terzi fis-settur taz-zokkor (2), u b’mod partikolari l-Artikolu 7e tiegħu, flimkien mal-Artikolu 9(1) tiegħu,
Billi:
(1)
Skont il-punt (d) tal-ewwel paragrafu tal-Artikolu 61 tar-Regolament (KE) Nru 1234/2007, iz-zokkor u l-isoglukożju prodotti matul sena tas-suq li jaqbżu l-kwota msemmija fl-Artikolu 56 ta’ dak ir-Regolament jistgħu jiġu esportati biss skont il-limitu kwantitattiv li għandu jiġi stabbilit.
(2)
Ir-Regolament (KE) Nru 951/2006 jistipula r-regoli dettaljati tal-implimentazzjoni għall-esportazzjonijiet barra mill-kwota, b’mod partikolari rigward il-ħruġ tal-liċenzji tal-esportazzjoni.
(3)
Għas-sena tas-suq tal-2013/2014, inizjalment ġie stmat li jekk il-limitu kwantitattiv għall-esportazzjonijiet taz-zokkor barra mill-kwota jiġi ffissat għal 650 000 tunnellata, f’ekwivalent ta’ zokkor abjad, dan ikun jikkorrispondi għad-domanda tas-suq. Dan il-limitu kien iffissat bir-Regolament ta’ Implimentazzjoni tal-Kummissjoni (UE) Nru 476/2013 (3). Iżda skont l-iktar stimi riċenti, il-produzzjoni taz-zokkor barra mill-kwota hija mistennija tilħaq it-3 600 000 tunnellata. Għaldaqstant, għandhom ikunu żgurati postijiet addizzjonali tas-suq għaz-zokkor barra mill-kwota.
(4)
Filwaqt li jitqies il-fatt li l-livell massimu tad-WTO għall-esportazzjonijiet għas-sena tas-suq tal-2013/2014 ma ntużax kollu, huwa xieraq li jiżdied il-limitu kwantitattiv tal-esportazzjoni għaz-zokkor barra mill-kwota b’700 000 tunnellata, biex b’hekk jiżdiedu l-opportunitajiet kummerċjali għall-produtturi taz-zokkor tal-Unjoni Ewropea. Biex il-produtturi taz-zokkor barra mill-kwota tal-Unjoni Ewropea jkunu jistgħu jisfruttaw l-opportunitajiet tas-suq fis-swieq tal-esportazzjoni tagħhom, huwa xieraq li l-kwantitajiet miżjuda jkunu disponibbli mit-2 ta’ Diċembru 2013.
(5)
Ir-Regolament ta’ Implimentazzjoni (UE) Nru 476/2013 għandu jiġi emendat skont dan.
(6)
Biex ikunu jistgħu jitressqu l-applikazzjonijiet għal-liċenzji tal-esportazzjoni taz-zokkor barra mill-kwota, għandha titneħħa kompletament is-sospensjoni tat-tressiq tal-applikazzjonijiet stipulata fl-Artikolu 1(3) tar-Regolament ta’ Implimentazzjoni tal-Kummissjoni (UE) Nru 968/2013 (4). Billi r-Regolament ta’ Implimentazzjoni (UE) Nru 968/2013 eżawrixxa l-effetti tiegħu, huwa xieraq li jiġi rrevokat.
(7)
Il-miżuri previsti f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
L-Artikolu 1(1) tar-Regolament ta’ Implimentazzjoni (UE) Nru 476/2013 għandu jinbidel b’dan li ġej:
“1. Għas-sena tas-suq tal-2013/2014, il-limitu kwantitattiv imsemmi fil-punt (d) tal-ewwel paragrafu tal-Artikolu 61 tar-Regolament (KE) Nru 1234/2007 għandu jkun ta’ 1 350 000 tunnellata għall-esportazzjonijiet mingħajr rifużjoni taz-zokkor abjad barra mill-kwota kklassifikat fil-Kodici tan-Nomenklatura Magħquda 1701 99.”
Artikolu 2
Ir-Regolament ta’ Implimentazzjoni (UE) Nru 968/2013 għandu jiġi rrevokat.
Artikolu 3
Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mit-2 ta’ Diċembru 2013.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-29 ta’ Novembru 2013.

Labels: 3
17